SKRIFTLIG FORESPØRGSEL E-1651/03

af Jules Maaten (ELDR) til Kommissionen

(16. maj 2003)

Om: Advarsel fra Verdenssundhedsorganisationen om influenza A H7N7 i Nederlandene

1. Er Kommissionen bekendt med artiklen Von Hühnern und Menschen. Warum Geflügelviren wie die in Holland so gefährlich sind (Om høns og mennesker. Hvorfor fjerkrævira som dem i Nederlandene er så farlige) af Alexander S. Kekulé (Der Tagesspiegel, den 30. april 2003).

2. I denne artikel oplyses, at fugleinfluenzavirusen A H7N7 er meget farlig for mennesker. Dette fremgår også af, at en nederlandsk dyrlæge er død af virusen. I artiklen oplyses, at det menneskelige immunsystem er magtesløst over for mutationen influenza A H7N7. Er Kommissionen enig i dette?

3. Er Kommissionen bekendt med, at Verdenssundhedsorganisationen den 24. april 2003 har offentliggjort en Disease Outbreak Report om situationen i Nederlandene? I denne rapport oplyses det, at der i 1997 i Hong Kong udbrød en lignende art virus, nemlig H6N1, der smittede 18 mennesker, hvoraf 6 døde. I februar 2003 brød denne virus igen ud i Hong Kong og krævede et dødsoffer. Verdenssundhedsorganisationen anbefaler, at der i Nederlandene gennemføres grundige kontroller af mennesker og dyr (navnlig kyllinger, kalkuner og svin). Mener Kommissionen, at de lande, hvor der er udbrudt fjerkræpest har truffet tilstrækkelige foranstaltninger til at undgå en situation som i Hong Kong.

4. Hvilke yderligere foranstaltninger vil Kommissionen træffe for at holde situationen i Europa under kontrol? Rådet Kommissionen over tilstrækkelige instrumenter til at handle effektivt i tilfælde af en katastrofe?

Samlet svarafgivet på Kommissionens vegne af David Byrnepå skriftlige forespørgsler E-1651/03 og E-1657/03

(18. juli 2003)

Aviær influenza (AI) er en smitsom virusinfektion, der rammer fugle. Den virusstamme, der har forårsaget de aktuelle udbrud i nogle af medlemsstaterne, er af typen H7N7. Der er påvist enkelte tilfælde, hvor denne virus af aviær oprindelse er overført fra fugle til mennesker og har forårsaget forbigående, helbredelige øjenforandringer og åndedrætssymptomer. Overførsel fra menneske til menneske er begrænset, og stammen har ikke etableret sig hos mennesker. En dyrlæges død i Nederlandene skal ses som et enkeltstående tilfælde som følge af direkte kontakt med levende, inficeret fjerkræ. Formålet med foranstaltningerne til sygdomsbekæmpelse og slagtehygiejne i EU og de garantier, der kræves i forbindelse med import af fjerkrækød, er at sikre, at der ikke forhandles inficeret fjerkrækød. Varmebehandling af fjerkrækød inden konsum inaktiverer eventuelle vira. Risikoen for at pådrage sig sygdommen via konsum af kød er derfor ubetydelig.

Kommissionen er bekendt med tilfældene i Hong Kong og har nøje fulgt situationen der og i det sydlige Kina, bl.a. på baggrund af oplysninger fra Verdenssundhedsorganisationen (WHO) m.fl. Kommissionen samarbejder med WHO og andre institutioner om udviklingen og etableringen af beredskabsplaner for de mest udbredte overførbare sygdomme, f.eks. humaninfluenza og SARS (Severe Acute Respiratory Syndrome). Der er etableret stabile kommunikationslinjer mellem de kompetente offentlige sundhedsmyndigheder med henblik på at koordinere de anbefalede foranstaltninger gennem EF-nettets system for tidlig varsling af overførbare sygdomme og procedurer til udsendelse af videnskabeligt baserede førstehåndsoplysninger til offentligheden. Kommissionen støtter også en række forskningsprojekter vedrørende udviklingen af influenzavacciner og forbedring af laboratoriediagnoserne.

Som reaktion på udbruddene af aviær influenza i Belgien, Tyskland og Nederlandene har Kommissionen i tæt samarbejde med medlemsstaternes eksperter i Den Stående Komité for Fødevarekæden og Dyresundhed øjeblikkeligt truffet en række strenge sygdomsbekæmpelsesforanstaltninger. Disse foranstaltninger er mere omfattende end de foranstaltninger, der er fastlagt i Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(1). De omfatter strenge bestemmelser, som har til formål at bryde infektionskæden så hurtigt som muligt og at forebygge eventuel virusoverførsel til mennesker. Aktionerne revideres løbende på baggrund af udviklingen i den epidemiologiske situation og er baseret på den nyeste videnskabelige viden. Aktionerne har allerede vist sig at være effektive i begrænsningen af spredningen af sygdommen. Med hensyn til de aktuelle AI-udbrud i Belgien, Tyskland og Nederlandene er sundhedstilstanden blandt fjerkræ generelt blevet bedre i de seneste uger. Yderligere oplysninger findes på http://europa.eu.int/comm/food/fs/ah_pcad/ah_pcad_77_en.pdf og http://europa.eu.int/comm/food/fs/ah_pcad/ah_pcad_76_en.pdf.

Influenzavira tilhører Orthomyxoviridae-familien, mens den agens, der forårsager SARS, har vist sig at være en Corona-virus. De to familier er klart adskilte, og viraene forårsager forskellige sygdomme. De første symptomer kan dog ligne hinanden. Et menneske kan samtidig være smittet af SARS-agensen og influenzavirussen, navnlig i influenzasæsonen. Effektiv kontrolovervågning af influenza er derfor lige så vigtig som etablering af validerede laboratorieprøver til bekræftelse af SARS. Kommissionen finansierer i øjeblikket et projekt vedrørende overvågning af influenza på europæisk plan, European Influenza Surveillance Scheme (http://www.EISS.org), som formidler oplysninger om overvågning af humaninfluenza i tæt samarbejde med WHO.

Med hensyn til mere generel beskyttelse mod overførbare sygdomme vil Kommissionen over for Europa-Parlamentet og Rådet fremsætte forslag til en forordning om etablering af et center for overførbare sygdomme med henblik på at forbedre EU's kapacitet til at reagere over for udbrud af sygdomme, der påvirker folkesundheden. Centret skal yde ekstra støtte til Fællesskabets nuværende virkemidler (f.eks. civilbeskyttelse) for at sikre, at der kan træffes effektive foranstaltninger på EU-niveau i tilfælde af katastrofer i en medlemsstat eller et tredjeland.

(1) EFT L 167 af 22.6.1992.